Den seneste måned har været rigtig travl i Aalborg Lufthavn. Samlet set har 133.831 passagerer rejst til og fra Aalborg Lufthavn i august 2015. Det er godt 5000 flere end samme måned sidste år. De mange ekstra rejsende gjorde det til den bedste august i lufthavnens historie. Det er dog fortsat udenrigsflyvningerne, der giver de ekstra passagerer. På stort set alle udenrigsruter har der i august været vækst, mens også chartertrafikken er gået frem. Modsat kniber det mere med indenrigsruterne. I august i år har 65.396 passagerer taget turen mellem Aalborg og København. Det er omkring 4000 færre end august sidste år. Alligevel er lufthavnsdirektør, Søren Svendsen, fortrøstningsfuld omkring indenrigstrafikken. - Indenrigstallene for den her måned, giver os forventninger om, at der sker en stabilisering af passagertallet på denne rute hen over efteråret, siger Søren Svendsen i en pressemeddelelse.

Referat:
Flere passagerer end nogensinde før rejste igennem Aalborg Lufthavn i august måned. Det er særligt udenrigsruterne, der har oplevet en markant fremgang.